Mette Frederiksen (S), 2002-01-23:
Tid er som bekendt blevet en knap ressource, også for vore børnefamilier.
For Socialdemokratiet er det derfor helt vitalt, at vore børn sikres de bedste opvækstbetingelser, ligesom behovet for, at forældre er mere sammen med barnet, bl.a. i barnets første år, tilgodeses.
Vi ønsker mere tid, og vi ønsker bedre muligheder for, at familien selv kan indrette sig.
I Socialdemokratiet kan vi derfor tilslutte os behovet
for forbedringer af barselorlovsrettighederne; men en række betingelser skal naturligvis opfyldes.
Valgmulighederne skal være reelle. Forældre skal kunne få deres børn passet, forbedringerne skal gælde alle forældre og ikke blot forældre i beskæftigelse.
Fædres rettigheder skal styrkes, ikke mindskes, og resultatet skal overordnet set være mere tid, ikke mindre.
Med hensyn til det fremsatte lovforslag er vi derfor uenige i følgende: regeringen vil spare på antallet af daginstitutioner, og det vil vi ikke acceptere.
En forlænget barselorlov skal selvfølgelig ikke være et krav til forældrene, men et tilbud.
En forlængelse af barselorloven er kun god og nyttig, hvis pasningsgarantien fastholdes og selvfølgelig udbygges til de kommuner, der endnu ikke har lært at efterleve den.
Kun et reelt tilbud om pasning er godt nok.
I Socialdemokratiet vil vi ganske enkelt have sikkerhed for, at børnene kan blive passet. I stedet for at udvide den samlede orlovsperiode
Børnepasningsorloven foreslås helt afskaffet, og det vil vi i Socialdemokratiet ikke acceptere.
Vi ønsker derfor at udvide barselorloven og samtidig fastholde de nuværende orlovsordninger.
Kun på den måde er det nemlig den enkelte familie, der selv kan skrue den løsning sammen, der passer lige præcis til dens forhold og behov.
Altså et nej fra Socialdemokratiet til at forringe børnepasningsorloven.
I stedet for at give valgmuligheder og fleksibilitet vil regeringen overlade det til tilfældighederne, om hele orlovsperioden kan udnyttes. Regeringen foreslår, at de orlovsuger, en mor eller far eventuelt har udskudt til et senere tidspunkt, kan bortfalde fuldstændig, hvis en ny arbejdsgiver i forbindelse med jobskifte ikke synes, der er grund til at holde orloven.
Lad mig sige det rent ud: Den del af forslaget er ganske enkelt usympatisk.
Det er simpelt hen for ringe, at vi overlader ansvaret til arbejdsgiverne og dermed fjerner den valgfrihed, der i øvrigt tales så meget om i dette Folketing. Sidst, men ikke mindst har regeringen åbenbart tænkt sig at fjerne den retssikkerhed, vi gennem mange årtier har fået opbygget for mødrene i forbindelse med barsel.
Regeringen foreslår ganske betydelige og radikale ændringer i praksis vedrørende varsling, således at glemmer man at orientere sin arbejdsgiver om det forventede fødselstidspunkt senest 3 måneder før forventet fødsel, bortfalder hele kravet på fravær.
Det er et helt og aldeles urimeligt forslag, der ødelægger alle gode intentioner om bedre opvækstbetingelser for vore børn, så af hensyn til børnenes sikkerhed og børnenes tarv kan vi i Socialdemokratiet kun gå imod dette forslag.
Jeg kunne nævne mange andre ting, men det vil jeg ikke gøre, idet listen over argumenter imod regeringens forslag
allerede er så lang, at vi føler os aldeles nødsaget til at afvise det fremsatte forslag
Jeg skal dog alligevel understrege, at hensynet til vore børnefamilier er så vigtigt, at vi selvfølgelig er åbne for enhver forhandling, men på det grundlag, der er fremlagt af regeringen, vil det ikke være muligt.
Nu er en økonomisk konsekvens af en forlænget barselorlov jo ikke ensbetydende med, at man skal bringe besparelser ind i eventuelle kommunale forhandlinger eller i det hele taget for kommunernes vedkommende. Der er ingen tvivl om, at det vil give nogle muligheder for kommunerne, hvis vi vælger at udvide vores barselorlov,
men den mulighed bliver nødt til at blive brugt som en overkapacitet på vores daginstitutioner til eksempelvis at bringe normeringerne ned frem for fuldstændig vanvittige besparelser på et tidspunkt, hvor der stadig væk, vil jeg gerne sige til hr. Lars Barfoed, er 40 kommuner, der ikke efterlever pasningsgarantien, og det ydermere er et problem for en række andre kommuner også. Så vil jeg gerne sige til hr. Lars Barfoed, at det er rart at høre, at De Konservative ikke mener, at et lovforslag som det her skal misbruges til eventuelle besparelser; så er det jo bare ærgerligt, at det bliver det, og at man ikke fra Folketingets side formår at sige fra over for det.